钦定古今图书集成/历象汇编/乾象典/第038卷 > 荆川稗编 > 《宾月堂赋》林景熙
## 钦定古今图书集成/历象汇编/乾象典/第038卷 > 荆川稗编 > 《宾月堂赋》林景熙

南雁荡，叶君堂于山之阳。野蔌盈俎，春醪在觞。索居
无朋，欲饮谁相。俄有客自天东，驾五云而来。水佩金
裳，冰姿玉质。初流光于檐楹，忽散彩于庭阈。不由介
傧，竟造几席。主人见而异之曰：“噫嘻，此隹宾也。”揖与
同坐，清寒袭肌。于是撤觞与俎，挹沆瀣以为醴，携斗
柄而酌之。匪曳裾而投辖，意炯炯以相依。主人谓宾
曰：“古称孟尝三千珠履，势交何常，合散如巿。生死翟
门，喜怒廉里，太行之山，滟滪之水，陶潜所以息交，刘
胜因而扫轨。乃若高照万古，渺视九寰，不翻覆于云
雨，岂迁变于燠寒。对之可以增双眸之碧，即之可以
洞寸心之丹。若子者，予所乐宾，恨相见之晚也。”宾冉
冉促膝，若复于主曰：“当今非但主择”宾，宾亦择主。尼
父所主，必非卫疽，宗元亦客，辱于王伾。开阁谩尔，入
幕何为？黄金之台徒观美，五花之馆空遗嗤。自开辟
以至于今，阅人多矣。知愚好丑，淳浇臧缪，伏意廋情，
靡有遗照。乃若“持玉斧兮，掞河汉以为文；斫丹桂兮，
梯层飙而绝尘。”斯灵府中自具广寒清虚也，而不然
者，岂予所屑宾。峨眉“秋影，昔白之宾，今宾子乎？南楼
夜色，昔亮之宾，今宾子乎？”主人闻宾言，再拜谢，顾影
复自笑曰：“尝闻天地间万物之逆旅，往过来续，寓形
几何，吾方扰扰焉身自为宾，又安能宾夫宾也？虽然，
是当有耿耿者留。天地间万古，唯道不朽。天所以高，
地所以厚，象纬所以著明谁实主之？夫岂以有限之
形，而欲结无穷之交哉！”言未既，天鸡咿喔，斗转河低。
宾不答，去亦不辞。第见斜光回薄，林鸟惊栖。主人举
手招宾，宾已在西山之西。